钦定古今图书集成/明伦汇编/官常典/第317卷 > 刘瑞
## 钦定古今图书集成/明伦汇编/官常典/第317卷 > 刘瑞

按《明外史》本传：“瑞字德符，内江人。父时敩，官山东佥
事，以廉惠称。瑞举弘治九年进士，选庶吉士，授检讨。
好学洁修，遇事辄有论。建。清宁宫灾，请罢醮坛，时召
内阁讲官延访治道，疏言：‘故阉李广门下内臣，宜悉
罪。前太监汪直，先帝罪人，今来觊用，当斥远之。副使
杨茂元、郎中王云凤以直言获罪，宜召复其职。京师
之万春宫，兴济真武庙、寿宁侯第，在外之兴、岐、衡、雍、
汝、泾诸府，土木繁兴，宜悉罢不急者。都匀之捷，邓廷
瓒冒其功；贺兰之征，王越启其衅。请追正欺罔之罪’。”
报闻。阙里庙成，遣内阁李东阳祭告。瑞请更定先师
封谥，不果行。武宗即位，疏陈《端治本》九事，请召祭酒
章懋、侍郎王鏊、都御史林俊、雍泰，而超擢参政王纶、
副使王云凤、佥事胡献、知府杨茂元、照磨余濂。由是
诸臣多获进。刘瑾肆虐，瑞即谢病，贫不能还乡，依从
母子李充嗣于澧州。瑾榜瑞为“奸党”，又以前荐雍泰
除其名，罚米输塞上。坐是益困，授徒自给。瑾诛，以副
使督浙江学校，召为南京太仆少卿。嘉靖二年由南
太常卿就迁礼部右侍郎。因灾变偕同官条上六事，
且言斋醮无益且妨政，织造多费且病民。帝多纳用之。《大礼》议起，瑞偕九卿合疏，极言大宗、“小宗”之义，凡
数千言。四年卒官。赠尚书。隆庆初，谥文肃。